
Deciziile CSAT, fix zero. Hidroelectrica, sabotată din toate părțile 


Piedici majore pentru cea mai verde energie 


Au trecut un an și patru luni de la Decizia CSAT care prevede urgentarea 
finalizării proiectelor hidroenergetice aflate în diferite stadii de execuţie, unele 
cu 80-90%, însă nimic nu s-a mișcat. Directorul executiv al Hidroelectrica a 
atras atenţia că proiectele sunt în continuare blocate, cu toată decizia CSAT. În 
fapt, lucrările hidroenergetice au fost sabotate din toate părţile, în ciuda crizei 
energetice și a închiderii capacităţilor de producţie. 


[i Su Kâroly Borbely, 
directorul executiv al Hidroelectrica, a semnalat că proiectele hidro începute încă înainte 
de 1990, intrate, prin Decizia CSAT, în regim urgent de finalizare, bat pasul pe loc, din 
cauza piedicilor puse din toate părțile. 


"Avem o decizie CSAT care spune că acele 9 proiecte pe hidro începute încă înainte de 
1990 și aflate într-un stadiu avansat de realizare să beneficieze de o reavizare a 
certificatelor și avizelor de mediu mult mai accelerată, bazându-se pe reglementările 
europene REPowerEU. De un an și jumătate ne chinuim cu această decizie CSAT și abia 
reușim să avansăm. Avem lucrare terminate în proporție de 90% la Bumbești-Livezeni și 
stau cu ea acolo”, a declarat Kăâroly Borbely, CEO Hidroelectrica. 


Consiliul Suprem de Apărare a Ţării (CSAT) a emis, în data de 25.10.2022, Hotărârea nr. 
169 privind îmbunătăţirea rezilienței energetice a României pentru asigurarea securității 
în domeniu prin adaptarea operativă și dezvoltarea de noi capacități de producţie 
energetice, în contextul războiului din Ucraina, și a dispus adoptarea măsurilor necesare 
pentru punerea în aplicare a acesteia. Între direcțiile de acțiune identificate în materialul 
emis de CSAT, la dezvoltarea de noi capacități de producţie a energiei electrice, lit. B - 
REPowerEU, au fost identificate proiectele de investiții ale Societății de Producere a 
Energiei Electrice în Hidrocentrale Hidroelectrica S.A. (SPEEH S.A.) necesare pentru 
asigurarea rezilienței energetice. 


Furie împotriva energiei verzi 


Deși este cea mai verde energie posibilă, hidroenergia a devenit paria în UE, după ce 
diferite organizaţii de mediu au început să o conteste, arătând că barajele ar afecta 
habitatele natural piscicole, precum și ecosistemul. Presiunile activiștilor de mediu au fost 
atât de mari, încât, la nivelul Uniunii Europene, când se vorbește despre tranziția 
energetică, hidroenergia aproape că nu mai există, accent punându-se doar pe eolian și 
fotovoltaic, deși fabricarea infrastructurii pentru aceste tipuri de energie, precum și 
imposibilitatea reciclării acesteia sunt surse extreme de poluare. 


În plus, dacă pentru hidroenergie nimic nu se schimbă, pentru energia variabilă a 
regenerabilelor sunt necesare investiţii uriașe în rețelele de transport. În ce privește 
eolianul și fotovoltaicul, chiar și Hidroelectrica a anunţat o schimbare a strategiei de 
investiții, arătând că se va opri la 1.000 MW din solar sau eolian, care ar fi mai mult decât 
suficient. "Noi avem o capacitate instalată de 6.400 MW, prin retehnologizări și 
modernizări o să fie puțin mai mult, dar crește perioada de disponibilitate a acestor 
agregate”, a spus directorul executiv al Hidroelectrica, Kăroly Borbely. 


Tragere de timp 


Legea privind aprobarea Ordonanţei de urgenţă nr. 175/2022 pentru stabilirea unor 
măsuri privind obiectivele de investiții pentru realizarea de amenajări hidroenergetice în 
curs de execuţie a fost promulgată de președintele Klaus Iohannis abia la începutul lunii 
noiembrie 2023, după ce Curtea Constituţională a respins excepţia de 
neconstituționalitate invocată de Avocatul Poporului. Cu toate acestea, nici până la 
această dată lucrurile nu au avansat în vreun fel, semn că problemele persistă. Un prim 
pas a fost făcut de Ministerul Energiei, cu un proiect de hotărâre aflat și acum în 
dezbatere publică. Proiectul prevede aprobarea amplasamentului și declanșarea 
procedurilor de expropriere a imobilelor proprietate privată pentru obiectivul „Racordarea 
la Sistemul Electroenergetic Național a Centralei Hidroelectrice Dumitra și a 
Microhidrocentralei Livezeni”, din cadrul lucrării de utilitate publică și interes naţional 
„Amenajarea hidroenergetică a râului Jiu pe sectorul Livezeni - Bumbești”, judeţele Gorj 
și Hunedoara. 

